Il-Kappella jew Knisja żgħira l-Antika tal-Fgura ġiet mibnija mill-ġdid fl-1844 u għaxar snin wara ġiet ikkonsagrata. L-ewwel saċerdot li kien jieħu ħsiebha kien Dun Ġużepp Zerafa li jien, minkejja l-età żgħira li kelli, niftakru sewwa. Fl-1939 il-popolazzjoni tal-Fgura kienet anqas minn 500 u wara sitt snin żdiedet għal 800 ruħ. Fl-14 ta' Diċembru 1945 waslu l-Patrijiet Karmelitani. Wara ftit snin, jien ġejt mgħallem il-quddiesa bil-Latin biex sirt wieħed mill-ewwel abbatini. Patri Redent Gauci u Patri Gejt Borg kienu ħadu l-paċenzja biex jgħallmuni. L-ewwel statwa tal-Madonna ġiet irregalata mis-Sur Anthonv Cumbo. F'Diċembru 1948 inbeda x-xogħol fuq il-knisja l-ġdida, fejn l-ewwel ġebla ġiet imqiegħda fil-preżenza tal-Prim Ministru Nerik Mizzi. Fid-19 ta' Novembru 1951 ġiet imbierka u fil-15 ta' Lulju 1955 ġiet imwaqqgħa l-kappella biex titwessa' t-triq. Bħalma ġieli ktibt, kont jien l-aħħar abbati li għent lill-Patri Tito Sammut u niftakar li kienu ġew il-ħaddiema tal-Gvern iħottu l-ewwel l-altar li kien tal-ġebel irħamat. Issa xtaqt ngħid fid-dettal kif kienet minn ġewwa. Is-Sagristija kellha bieb għaliha, u kif tidhol kien hemm gwardarobba kbira fejn kienu jintrefgħu l-pjaneti u l-ispellizzi tal-patrijiet. Kien hemm armarju fejn kienu jsakkru kalċijiet, pissidi, pateni u affarijiet oħrajn prezzjużi. Kienu jintrefgħu żewg imriewaħ, forma ta' denb ta' pagun, li kienu jintużaw fil-festa u għadhom jeżistu fil-knisja tal-lum, u li fil-knejjes Karmelitani huma uniċi. Il-kamra ta' ġewwa kienet tagħti għall-garigor għal fuq il-bejt. Taħt it-taraġ kien hemm kamra żgħira tintuża bħala maħżen u kellha tieqa tagħti għal wara l-knisja, li kienet kollha siġar tal-bajtar. Il-kappella kienet tintuża ħafna għat-tagħlim tar-reliġjon għall-bniet immexxi mis-Superjura Pollv Cassar Galea u oħtha Mimi. Kienu jsiru laqgħat tal-Parents Teacher Association immexxija mis-Surmast Ġużeppi Debono flimkien m'oħrajn, fosthom missieri Ġużeppi Gouder, fejn kienu talbu 'l-Gvern biex jibni skola akbar. Faċċata tal-bieb tas-sagristija kien hemm bust tal-Ecce Homo li tpoġġa flok statwa li tfarrket fis-sena 1940 meta ġiet milquta minn schrapnel ta' bomba li waqgħet fil-qrib. 'Il quddiem nikteb iżjed dwar dan. Fuq l-artal kien hemm ix-xbieha tal-Madonna tal-Karmnu bil-labtu f'idejha bil-kliem Decor Karmeli, merfugħa fuq sħaba u b'taħtha l-erwieħ tal-Purgatorju. Kien hemm konfessjonarju għan-nisa. Sett inkwatri tal-Via Sagra jimlew il-ħajt kif ukoll Kurċifiss tal-injam b'żewġ akkolti mpoġġija f'rokna. Siġġijiet tas-soda jew tat-tiben kienu jintużaw dak iż-żmien. Nisa bl-għenienel kienu komuni ħafna u kienu jintużaw velijiet suwed li jgħattu sal-pala tal-id. Nhar ta' Ħadd kienu jisimgħu l-quddies anke minn barra, fuq il-bankina. Fil-festa kienet tkun imżejna b'damask aħmar u fil-Ġimgħa l-Kbira b'damask vjola jewiswed. Kienet tinġieb orkestra famuża waqt iċ-ċelebrazzjonijiet tal-festa fuq ġewwa. Fuq barra kienu jitpoġġew żewġ anġli tal-kartapesta u żewġ trofej b'sitt bandieri kull waħda. Il-faċċata tiġi mżejna bil-bozoz u meta kien għadu ma daħalx id-dawl elettriku, kienu jkunu mżejna b'tazzi kkuluriti taż-żejt. Ħasra li m'għandniex ritratt li juri l-kappella minn ġewwa. Bħala sagristan kien hemm Tommv Magrin u kont ngħinu jien fil-ġbir bis-sassla. Midħla tal-kappella kien hemm Salvu Garzia l-Kazajz. Qabel nagħlaq, nixtieq inżid dwar żewġ inċidenti li għadni niftakar li kienu ġraw: meta sewwieq ta' mutur baqa' dieħel fil-ġenb tal-knisja u baqa' tal-kolp u, ieħor, meta karettun miġbud minn bagħal tax-xogħol, misjuq minn Żabbari, ħarab u baqa' dieħel fil-bieb tal-knisja. Għaqda Mużikali u Soċjali Madonna tal-Karmnu, Fgura A.D. 1985